Title: Dňom 1
Author: MZ SR
Last saved by: sulik

Návrh na zmenu v systemizácii štátnych zamestnancov v štátnej službe v rozpočtovej kapitole Ministerstva zdravotníctva SR na rok 2004 
od 1. mája 2004

Dňom 1. januára 2004 nadobudol účinnosť zákon č. 578/2003 Z. z., ktorým sa mení a dopĺňa zákon NR SR č. 272/1994 Z. z. o ochrane zdravia ľudí v znení neskorších predpisov a o zmene a doplnení niektorých zákonov. Predmetnou novelou došlo k viacerým zmenám. Bývalé štátne zdravotné ústavy (v počte 37) začali ako úrady verejného zdravotníctva plniť úlohy špecializovanej štátnej správy. Zároveň došlo k presunu krajských hygienikov a okresných hygienikov z krajských úradov a okresných úradov na regionálne úrady verejného zdravotníctva.

Úrad verejného zdravotníctva SR ako nadriadený služobný úrad regionálnych úradov verejného zdravotníctva v spolupráci s nadriadeným služobným úradom, t. j. Ministerstvom zdravotníctva SR zabezpečil vypracovanie systemizácie štátnozamestnaneckých miest v súlade so zákonom č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe“). Uvedené vyjadruje tabuľka č. 1.

Pri tvorbe predmetnej systemizácie sa vychádzalo z rozpisu záväzných ukazovateľov štátneho rozpočtu na rok 2004, t. j. schválený počet pracovných miest vo verejnej službe bol na základe skutočne vykonávaných činností rozdelený na štátnozamestnanecké miesta a na pracovné miesta vo verejnom záujme (tabuľka č. 2). Ako vyplýva z uvedeného, z celkového počtu 3234 pracovných miest je v súlade s uplatnením ustanovenia § 2 zákona o štátnej službe potrebné prekvalifikovať 1527 pracovných miest vo verejnej službe (verejnom záujme) na štátnozamestnanecké miesta. 

Vznik predmetných štátnozamestnaneckých miest nezakladá nárok na štátny rozpočet v roku 2004, t. j. nepožaduje sa zvýšenie objemu mzdových prostriedkov schváleného na rok 2004.